Dragi učenici i roditelji,

Pozdravljam vas sve prije početka još jedne izazovne i neizvjesne školske i godine.

Kako bi se što bolje pripremili i pridržavali svih mjera, molim vas da obvezno pročitate upute koje je izdao HZJZ a vezano za sprječavanje i suzbijanje epidemije COVID-19 u svim obrazovnim ustanovama - pa tako i u našoj srednjoj školi.

Za sada su relevantne ove obavijesti :

1. U školi je obavezno nošenje maski za sve
2. Svi plakati vezani za pravilno pranje ruku, održavanje distance i druge preporuke vidljivo su izvješene na vrata Škole, oglasne ploče i na svakom katu škole, posebice na ulazu u sanitarne čvorove
3. Svi sanitarni čvorovi i nastavnički i učenički imaju dozatore za tekući sapun, dozatore za dezinfekcijsko sredstvo, toaletni papir, papirnate ručnike, koševe za odlaganje zaštitnih maski i korištenih papirnatih ručnika
4. Dezinfekcijsko sredstvo nalazi se u svakoj učionici
5. Učenici se upućuju na obvezno nošenje maski na hodnicima i držanje socijalne distance
6. Prilikom ulaska u školu dežurni profesori provodit će nadzor nad ulaskom učenika, i nadgledati poštivanje epidemioloških mjera
7. U prostore na katovima gdje su učionice imaju pravo pristupa i ulaza samo djelatnici Škole, osim kod organizacije roditeljskih sastanaka i gostujućih predavača
8. Praktična nastava odvija se redovito i  organizirat će se u skladu s preporukama HZJZ, a prema uvjetima koje propisuju i Zakoni i Pravilnici koji se odnose na djelatnost trgovine
9. Sati priprema za DM i svi drugi sati koje nastavnici imaju u normi koji obuhvaćaju učenike različitih razreda (dodatna i dopunska nastava) ove godine odvijat će se uživo u školi a sve prema uputama HZJZ-a i MZO-a
10. UKOLIKO SE BILO ŠTO PROMIJENI ILI DOBIJEMO NOVE UPUTE OD HZJZ ILI MZO  o tome ćemo pravodobno napisati obavijesti na našim web stranicama i facebooku Škole.
11. Dana 26. kolovoza 2021. godine Hrvatski zavod za javno zdravstvo i Ministarstvo znanosti i obrazovanja objavilo Uputu za sprječavanje i suzbijanje epidemije bolesti COVID-19 vezano uz rad predškolskih ustanova, osnovnih i srednjih škola u školskoj godini 2021./2022. koja se nalazi na [**ovom linku**](https://www.hzjz.hr/wp-content/uploads/2020/03/Upute-za-sprje%C4%8Davanje-i-suzbijanje-epidemije-bolesti-COVID-19-vezano-uz-rad-pred%C5%A1kolskih-ustanova-osnovnih-i-srednjih-%C5%A1kola-u-%C5%A1kolskoj-godini-2021.-2022.-1.pdf)

Kao i do sada, svi djelatnici naše i vaše Škole dat će sve od sebe kako bi se najbolje pripremili na novu školsku godinu a isto  tako,  nadam se vašoj roditeljskoj podršci i suradnji u zajedničkom odgoju i obrazovanju naše djece.

Svima želim sretnu, zdravu i uspješnu novu školsku godinu 2021./2022.

Antonija Bukša, dipl.oec.

Ravnateljica